Id-Direttiva tal-Kunsill 97/57/KE
tat-22 ta’ Settembru 1997
li tistabbilixxi l-Anness VI tad-Direttiva 91/414/KEE dwar it-tqegħid fuq is-suq ta’ prodotti għall-protezzjoni tal-pjanti
IL-KUNSILL TA’ L-UNJONI EWROPEA,
Wara li kkunsidra t-Trattat li jistabbilixxi l-Komunità Ewropea,
Wara li kkunsidra d-Direttiva tal-Kunsill 91/414/KEE tal-15 ta’ Lulju 1991 dwar t-tqegħid fis-suq ta’ prodotti għall-protezzjoni tal-pjanti [1], u b’mod partikolari l-Artikolu 18 (1) tiegħu,
Wara li kkunsidra l-proposta mill-Kummissjoni,
Billi, bis-sentenza tal-Qorti tal-Ġustizzja tal-Komunitajiet Ewropej tat-18 ta’ Ġunju 1996 [2], id-Direttiva tal-Kunsill 94/43/JE [3] tas-27 ta’ Lulju 1994, li tistabbilixxi l-Anness VI mad-Direttiva 91/414/KEE, ġiet annullata;
Billi l-Anness VI tad-Direttiva 91/414/KEE jistabbilixxi prinċipji uniformi li jimmiraw sabiex jiżguraw illi l-Istati Membri, huma u jiddeċiedu dwar prodotti għall-protezzjoni tal-pjanti, japplikaw ir-rekwiżiti ta’ l-Artikolu 4 (1) (b), (c), (d) u (e) ta’ din id-Direttiva b’mod ekwivalenti u b’ livell għoli ta’ protezzjoni tas-saħħa tal-bniedem u ta’ l-annimali u dik ta’ l-ambjent kif meħtieġ mid-Direttiva;
Billi huwa għalhekk meħtieġ li jiġu stabbiliti prinċipji dettaljati dwar l-evalwazzjoni tat-tagħrif dwar il-prodotti li jipproteġu l-pjanti forniti mill-applikanti u d-deċiżjoni li trid tittieħed dwar l-awtorizzazzjonijiet fuq il-bażi tar-riżultati ta’ din l-evalwazzjoni;
Billi dawn il-pronċipji għandhom jiġu stabbiliti għal kull waħda mir-rekwiżiti stabbiliti fl-Artikolu 4 (1) (b), (c), (d) u (e);
Billi, għall-bidu, huwa possibbli li jiġu stabbiliti biss f’ dan l-istadju l-prinċipji uniformi dwar il-prodotti kimiċi għall-protezzjoni tal-pjanti; billi għalhekk għandhom jiġu stabbiliti prinċipji uniformi għall-prodotti li jkun fihom il-mikro-organiżmi bi qbil ma’ l-istess proċedura kif stabbilita fl-Artikolu 18 (1) tad-Direttiva 91/414/KEE; billi dan il-metodu huwa konformi mad-Direttiva 91/414/KEE, u b’mod partikolari ma’ l-Artikolu 23 (2) tagħha;
Billi b’mod partikolari għall-prodotti kollha għall-protezzjoni tal-pjanti irid jiġi sodisfatt livell għoli ta’ protezzjoni għall-ilma ta’ taħt l-art skond il-kondizzjonijiet ta’ użu li jiġu stabbiliti fl-awtorizzazzjoni; billi għalhekk irid jiġi stabbilit illi l-prodotti għall-protezzjoni tal-pjanti jkunu jistgħu jiġu awtorizzati biss meta jintwera b’mod adegwat illi l-użu tagħhom bi qbil mal-kondizzjonijiet li jridu jiġu stabbiliti fl-awtorizzazzjoni ma għandhomx iwasslu għall-konċentrazzjoniijiet tas-sustanzi attivi jew tal-prodotti relevanti mill-metaboliti, id-degradazzjoni jew ir-reazzjoni fl-ilma ta’ taħt l-art li jaqbżu dawk l-iktar baxxi tal-limitu tal-valuri li ssir referenza għalihom f’ din id-Direttiva; billi dan japplika wkoll għall-prodotti għall-protezzjoni tal-pjanti li fihom sustanzi attivi, li jkun ilhom diġà fuq is-suq sentejn wara n-notifika tad-Direttiva 91/414/KEE, li jfisser illi għal dawn il-prodotti tista’ tiġi konċessa awtorizzazzjoni biss meta jintwera b’mod adegwat illi, skond il-kondizzjonijiet il-ġodda dwar l-użu li sejrin jiġu stabbiliti fl-awtorizzazzjoni, il-konċentrazzjonijiet mistennija li jirriżultaw esklussivament mill-użu l-ġdid ma jaqbżux il-valuri l-aktar baxxi tal-limiti li għalihom issir referenza f’ din id-Direttiva;
Billi d-disposizzjonijiet ta’ din id-Direttiva fir-rigward tal-protezzjoni ta’ l-ilma, inklużi d-disposizzjonijiet li għandhom x’ jaqsmu mas-sorveljanza, huma mingħajr preġudizzju għall-obbligi ta’ l-Istati Membri skond id-Direttivi involuti, u b’mod partikolari d-Direttivi 75/440/KEE [4], 80/68/KEE [5] u 80/778/KEE [6];
Billi qiegħda ssir reviżjoni tad-direttivi msemmija hawn fuq, u jekk ikun meħtieġ din trid tiġi segwita b’ adattament ta’ din id-Direttiva;
Billi perijodu qasir taż-żmien huwa ġustifikat għall-implimentazzjoni peress li fid-dawl tad-deċiżjoni tal-Qorti tal-Ġustizzja tal-Komunitajiet Ewropej tat-18 ta’ Ġunju 1996 ġew riveduti biss dawk id-disposizzjonijiet li jirrigwardaw l-ilma ta’ taħt l-art,
ADOTTA DAN IR-REGOLAMENT:
Artikolu 1
L-Anness VI mad-Direttiva 91/414/KEE huwa hawnhekk stabbilit kif jinsab fl-Anness ta’ din id-Direttiva.
Artikolu 2
L-Istati Membri għandhom idaħħlu fis-seħħ il-liġijiet, ir-regolamenti u d-disposizzjonijiet amministrattivi meħtieġa sabiex jikkonformaw ma’ din id-Direttiva sa mhux iktar tard mill-1 ta’ Ottubru 1997.
Meta l-Istati Membri jadottaw dawn il-miżuri, dawn għandhom jinkludu referenza għal din id-Direttiva jew għandhom ikunu akkumpanjati b’ din ir-referenza fl-okkażjoni tal-pubblikazzjoni uffiċjali tagħhom. Il-metodi dwar kif issir din ir-riferenza għandhom jiġu stabbiliti mill-Istati Membri.
Artikolu 3
Din id-Direttiva għandha tidħol fis-seħħ fid-data tal-pubblikazzjoni tagħha fil-Ġurnal Uffiċjali tal-Komunitajiet Ewropej.
Artikolu 4
Din id-Direttiva hija indirizzata lill-Istati Membri.
Magħmula fi Brussel, it-22 ta’ Settembru 1997.